**Ville Karttunen** (s. 4. joulukuuta 1982 Joensuu) on suomalainen lastenmusiikkiin erikoistunut muusikko ja musiikintekijä. Hän on tehnyt lastenmusiikkia yli 20 vuoden ajan. Ennen soolouraansa Karttunen esitti ja levytti lastenmusiikkia Hullut Hattuset -yhtyeessä. Karttunen on tehnyt musiikkia myös aikuisyleisöille; hänen tunnetuin yhtyeensä lastenmusiikin ulkopuolella on Ukkosmaine, jossa hän esiintyi taiteilijanimellä **Wilhelm Meister**. Karttunen on työskennellyt myös freelance-toimittajana sekä kirjoittanut yhden tietokirjan, Ukkosmaine-yhtyeen kymmenvuotista historiaa kuvaavan *Salamaponin selässä (*2014).

Historia
--------

Karttusen musiikillisen uran juuret ovat 1990-luvun puolivälissä. Pyhäselässä nuoruutensa ajan asunut Karttunen aloitti kitaransoiton yläasteen seitsemännellä luokalla ja alkoi pian kirjoittaa omia kappaleita. Pari vuotta myöhemmin Karttunen perusti Caamos-yhtyeen, jonka ohjelmisto koostui pelkästään Karttusen kirjoittamasta materiaalista. 

Syksyllä 1998 Karttunen aloitti opinnot Joensuun Niinivaaran lukiossa. Alkuvuodesta 1999 hän tapasi tulevan Ukkosmaine-yhtyetoverinsa Lasse Turusen. Lukioaikana Karttunen ja Turunen perustivat yhdessä Hedwig-nimisen yhtyeen, jonka kappaleet he kirjoittivat yhdessä.

Kesällä 2001 Karttunen aloitti siviilipalveluksena Aallontien päiväkodissa Joensuussa. Siviilipalveluksen aikana Karttunen löysi päiväkodista M.A. Nummisen *Ollaan eläimiä!* -levyn, jonka innoittamana Karttunen perusti Hullut Hattuset -lastenmusiikkiyhtyeen yhdessä **Miihkali Jaatisen** ja **Leo Leinon** kanssa. Uransa alussa Hullut Hattuset versioi M.A. Nummisen lastenlauluja mutta alkoi pian tehdä omia kappaleitaan. Kesällä 2002 Hullut Hattuset voitti Ilosaarirockin aikaan järjestetyn Alanko katutähdeksi -kilpailun. Hullujen Hattusten ensimmäinen julkaisu oli syksyllä 2004 julkaistu kuuden biisin *Hullut Hattuset* -ep.

Kevättalvella 2004 Karttunen perusti Ukkosmaineen yhdessä Lasse Turusen kanssa, kun Karttusen yliopiston ainejärjestön bileisiin kaivattiin ohjelmaa. Yhtye perustettiin Karttusen 9-vuotiaana syntymäpäivälahjaksi saaman Yamaha PSR-7 -kosketinsoittimen ympärille: kyseisellä instrumentilla on soitettu kaikki Ukkosmaineen syksyllä 2004 ilmestyneen Niinivaarantie 19 -esikoislevyn kosketinsoitinosuudet.

Ville Karttunen valmistui maisteriksi Joensuun yliopistosta kesällä 2008 pääaineenaan kirjallisuus. Valmistumisensa jälkeen Karttunen on elättänyt itsensä musiikki- ja kirjoitustöillä.

Hullut Hattuset -yhtyeen jäätyä tauolle vuonna 2016 alkoi Karttunen esiintyä lapsille sooloartistina. Hänen ensimmäinen omalla nimellään julkaistu lastenlevy *Superradio* ilmestyi syksyllä 2017.

Kesäkuussa 2018 Karttunen voitti valtakunnallisen Vuoden uusi lastenlaulu -sävellyskilpailun kappaleellaan *Leppäkertun sadelaulu.* Kappale oli ehdokkaana myös valtakunnallisen Lastenmusiikkipäivän palkintogaalan Vuoden lastenlaulu -sarjassa. Kesäkuussa 2022 Karttunen menestyi jälleen Vuoden uusi lastenlaulu -sävellyskilpailussa: hänen kappaleensa *Pahviraketti* palkittiin finaalikonsertissa toisella sijalla.

Marraskuussa 2022 ilmestyi Karttusen uusi lastenmusiikkialbumi *Voikukkia ja muita aarteita*. Levy oli ilmestyttyään ehdokkaana Pohjois-Karjalan Vuoden kulttuuriteoksi. Levy oli myös ehdolla vuoden lastenmusiikkialbumiksi vuoden 2023 Jellonagaalassa, jossa Karttunen oli lisäksi ehdolla vuoden lastenmusiikkiartistiksi. *Voikukkia ja muita aarteita* -levyn kappaleita valittiin mukaan myös Pikku Kakkosen kesäkiertueelle.

Julkaisut
---------

### Pitkäsoitot:

* Karttunen, Ville: *Voikukkia ja muita aarteita* (2022, Juki Records)
* Karttunen, Ville: *Superradio* (2017, Juki Records)
* Ukkosmaine: *Ihan ok!* (2016, Juki Records)
* Karttunen, Ville: *Lätäkköarkisto* (2015, Juki Records)
* Ukkosmaine: *Pallosalama* (2013, Juki Records)
* Hullut Hattuset: *Siilijalanjälki* (2012, Juki Records)
* Ukkosmaine: *JNS Beat* (2011, Juki Records)
* Ukkosmaine: *Oletteko te tosissanne?* (2010, Juki Records)
* Klaus Thunder & Ukkosmaine: *Salamasiskot, salamaveljet* (2008, Juki Records)
* Hullut Hattuset: *Taivaanrannan maalarit* (2007, Parmitti ry)
* Klaus Thunder & Ukkosmaine: *Niinivaara Express* (2007, Juki Records)
* Hullut Hattuset: *Hattulammen juhlapäivä* (2006, Parmitti ry)
* Klaus Thunder & Ukkosmaine: *Niinivaarantie 19* (2004, Juki Records)

### EP:t

* Klaus Thunder & Ukkosmaine: *Pielisjoki* (2005, Juki Records)
* Eri esittäjiä: *Jukin kulkuset* (2004, Juki Records)
* Hullut Hattuset: *Hullut Hattuset* (2004, Pilfink Records)

### Kirjallinen tuotanto:

* *Salamaponin selässä* (2014, Juki Records)

Lähteet
-------

1. ↑  "Kyllä tuo aika sopuisasti meni" – muusikko Ville Karttunen teki lastenmusiikkilevylleen kaiken itse *Karjalainen*.  18.11.2022. Viitattu 2.11.2023.
2. ↑  Suoraan ja kaunistelematta - heili.fi *www.heili.fi*. Viitattu 8.2.2016. [vanhentunut linkki]
3. ↑  Karttunen, Ville: *Salamaponin selässä – Ukkosmaineen tarinoita*. Juki Records, 2014.
4. ↑  Hullut Hattuset | Yhtye *hattuset.net*.  Arkistoitu 16.2.2016. Viitattu 8.2.2016.
5. ↑  Ukkosmaine | Yhtye *ukkosmaine.com*. Viitattu 8.2.2016.
6. ↑  Pari sanaa itsensä työllistämisestä *Ville Karttunen*. Viitattu 8.2.2016. fi-FI
7. ↑  Ville: Superradio – lyhyt syntytarina *Ville Karttunen*.  20.10.2017. Viitattu 2.11.2023.
8. ↑  Leppäkertun sadelaulu on vuoden uusi lastenlaulu – Lasten Oma Radio *lastenomaradio.fi*. Viitattu 20.2.2019.
9. ↑  Mikä on vuoden lastenlaulu? - joensuulaislähtöisen Ville Karttusen teos ehdolla *www.karjalainen.fi*. Viitattu 20.2.2019.
10. ↑  Ville Karttuselle toinen palkinto Vuoden uusi lastenlaulu -kilpailussa *www.viikkopk.fi*. Viitattu 2.11.2023.
11. ↑  Pohjois-Karjalan Vuoden kulttuuriteko -palkinnon ehdokkaat on julkistettu – katso nimet *Karjalainen*.  27.11.2022. Viitattu 2.11.2023.
12. ↑  Ville: Ville ehdolla vuoden lastenmusiikkiartistiksi! *Ville Karttunen*.  20.10.2023. Viitattu 2.11.2023.
13. ↑  Ville: Villen musiikkia Pikku Kakkosessa! *Ville Karttunen*.  9.8.2023. Viitattu 2.11.2023.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |